ΓΡΑΠΤΗ ΕΡΩΤΗΣΗ E-0654/96 υποβολή: Honσrio Novo (GUE/NGL) και Joaquim Miranda (GUE/NGL) προς την Επιτροπή (15 Μαρτίου 1996)

Θέμα: Οι εμπορικές συμφωνίες με την Ινδία και το Πακιστάν και ο τομέας κλωστοϋφαντουργίας και ειδών ένδυσης της Πορτογαλίας

Οι βάσεις των εμπορικών συμφωνιών που πρόκειται να συναφθούν μεταξύ της ΕΕ αφενός και της Ινδίας και του Πακιστάν αφετέρου, οι οποίες εγκρίθηκαν από το Συμβούλιο στις 26/2/95, θα έχουν αναπόφευκτα ως αποτέλεσμα τη σημαντική επιδείνωση της ήδη δύσκολης κατάστασης που αντιμετωπίζει ο τομέας της κλωστοϋφαντουργίας και ειδών ένδυσης της Πορτογαλίας.

Όντως, τούτο θα συμβεί όχι μόνον λόγω του πολύ αυξημένου άνισου ανταγωνισμού που αντιμετωπίζει ο τομέας αυτός αλλά, επίσης, επειδή οι προσφορές πρόσβασης στην αγορά των χωρών αυτών και η υποχρεωτική ευθυγράμμιση προς τις μέσες κοινοτικές τιμές αποκλείουν, εκ των πραγμάτων, τις πορτογαλικές εξαγωγές.

Παρά ταύτα, μέσω των εμπορικών συμφωνιών επιδεινώνονται οι ήδη δυσχερείς συνθήκες που είχαν δημιουργηθεί με τις συμφωνίες της ΓΣΔΕ, μεγεθύνονται οι αρνητικές επιπτώσεις τους και περιορίζεται η πρόσκαιρη εμβέλεια των κοινοτικών μέτρων που είχαν εγκριθεί με την ευκαιρία εκείνη για την απάμβλυνσή τους.

Λόγω των ανωτέρω ερωτάται η Επιτροπή: Πως συμβιβάζει η Επιτροπή τους όρους των συμφωνιών αυτών με τις αναφορές σε μια «μακρά μεταβατική περίοδο» ή την «αμοιβαιότητα του ανοίγματος των αγορών των τρίτων χωρών» οι οποίες περιέχονται στη Δήλωση του Συμβουλίου της 15.12.1993;

Δεν θεωρεί άραγε η Επιτροπή ότι το ποσόν των 400 εκατομμυρίων ECU που προορίζεται για την πορτογαλική κλωστοϋφαντουργία κατέστη πλέον ανεπαρκές λόγω αυτών των συμφωνιών;

Προτίθεται μήπως η Επιτροπή να ακολουθήσει αυτήν την τακτική της εσπευσμένης απελευθέρωσης του εμπορίου με τις τρίτες χώρες, χωρίς να έχει προβεί προηγουμένως σε μελέτη για τον αντίκτυπό τους;

Απάντηση του Sir Leon Brittan εξ ονόματος της Επιτροπής (2 Απριλίου 1996)

Η Επιτροπή δεν συμμερίζεται τη γνώμη που εξέφρασαν τα Αξιότιμα Μέλη του Κοινοβουλίου ότι οι συμφωνίες με την Ινδία και το Πακιστάν μπορούν να έχουν δυσμενείς επιπτώσεις στην βιομηχανία κλωστοϋφαντουργικών προϊόντων της Πορτογαλίας. Αντίθετα, αυτές οι συμφωνίες ανοίγουν τις αγορές της Ινδίας και του Πακιστάν οι οποίες είχαν απαγορεύσει εντελώς όλες τις εισαγωγές κλωστοϋφαντουργικών προϊόντων και ειδών ένδυσης για πάνω από 40 χρόνια. Οι συμφωνίες προβλέπουν το άνοιγμα των εγχωρίων αγορών της Ινδίας και του Πακιστάν μειώνοντας σημαντικά τα επίπεδα των δασμών και αίροντας προοδευτικά τους ποσοτικούς περιορισμούς. Οι παραχωρήσεις που κάνουν η Ινδία και το Πακιστάν στην Κοινότητα καλύπτουν όλα τα σημαντικότερα είδη εξαγωγών της ευρωπαϊκής βιομηχανίας (το 85% των πορτογαλικών εξαγωγών καλύπτονται από τη συμφωνία με την Ινδία).

Οι συμφωνίες με την Ινδία και το Πακιστάν που, όπως υπενθυμίζεται, συζητήθηκαν ως μέρος των διαπραγματεύσεων του Γύρου της Ουρουγουάης για την πρόσβαση στην αγορά, συμφωνούν πλήρως, κατά τη γνώμη της Επιτροπής, με τα πορίσματα της δήλωσης του Συμβουλίου της 15ης Δεκεμβρίου 1994.

Η Επιτροπή δεν γνωρίζει τις υποχρεώσεις τιμολόγησης που επιβάλλουν οι πορτογάλοι εξαγωγείς. Η βιομηχανία της Πορτογαλίας είναι μία από τις πιό ανταγωνιστικές σε πολλά προϊόντα και πρέπει να ωφεληθεί από μία πιό επιθετική εξαγωγική στρατηγική.

Επιπλέον, χωρίς να έχει αρνητικές επιπτώσεις στην κοινοτική παραγωγή όπως υποστηρίζουν τα Αξιότιμα μέλη του Κοινοβουλίου, η συμφωνία για τα κλωστοϋφαντουργικά προϊόντα και τα είδη ένδυσης του Γύρου της Ουρουγουάης καθυστερεί την εφαρμογή των συνήθων κανόνων και διαδικασιών της GATT στον τομέα των κλωστοϋφαντουργικών προϊόντων κατά μία συμπληρωματική περίοδο 10 ετών μετά την τέταρτη διαδοχική ανανέωση της συμφωνίας πολυϊνών.

Τον Οκτώβριο 1995, η Επιτροπή ενέκρινε το πορτογαλικό πρόγραμμα εκσυγχρονισμού της βιομηχανίας κλωστοϋφαντουργικών προϊόντων και ειδών ένδυσης. Η Επιτροπή δίνει ιδιαίτερη προσοχή στη χρησιμοποίηση των 400 εκατ. ECU που έχει ήδη χορηγήσει στην Πορτογαλία, και θα φροντίσει ώστε αυτά τα συμπληρωματικά κεφάλαια να μη διαστρεβλώσουν τον ανταγωνισμό με τις αντίστοιχες βιομηχανίες άλλων κρατών μελών και να χρησιμοποιηθούν για να ενισχύσουν τον εκσυγχρονισμό και την ανταγωνιστικότητα σε διεθνές επίπεδο της πορτογαλικής βιομηχανίας.

Τέλος, η Επιτροπή παρουσίασε μία αξιολόγηση των επιπτώσεων των διεθνών εξελίξεων στον τομέα των κλωστοϋφαντουργικών προϊόντων και των ειδών ένδυσης σε μία ανακοίνωση στο Συμβούλιο, στο Κοινοβούλιο, στην Οικονομική και Κοινωνική Επιτροπή και στην επιτροπή περιφερειών ((COM(95)447 τελικό. )).